《偈五十三首 其三十七》
宋代·释克勤

门外青山泼黛，途中细雨如膏。灵云陌上桃花，处处芳菲溢目。

香严岩畔翠竹，时时撼影摇风。直得一击忘所知，一见绝疑惑。

不免尚留观听，未透声色。若能见无见之色，闻无闻之声。

拨转路头，踏翻关捩。句句越佛越祖，尘尘耀古腾今。

处处离色离名，个个斩钉截铁。心外无法，法外无心。

用王库刀，发千钧弩。壁立万仞，坐断十方。可以入大解脱门，传正法眼藏。

向尧时舜日，共乐升平。鼓腹讴歌，归家稳坐。但愿春风齐著力，一时吹入我门来。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。